Stercus Produksies bied aan: Moegoeman en die Afrikane
Moegoeman en die Afrikane
Frieda van den Heever, Vuyo Mgijima, Floyed de Vaal en Stephanie Hough
Die produksie ondersoek, met behulp van satire, komedie en fisieke komedie, onder andere, die term Afrikaan deur vir Moegoeman (Militêre Operateur, EersteGraads, Onafhanklik, mEt MAgtigingsvlak iNternasionaal: reeks 23775), die regering se nuutste geheime wapen, op ‘n lewensgevaarlike sending te stuur om ‘n naburige despoot en outokraat permanent te verwyder, natuurlik stilletjies, maar redelik ondiplomaties. Moegoeman is opgelei tot vlakke wat ‘n recce sal laat bloos en James Bond na ’n WP-rugbyspeler sal laat lyk (maw Useless). Na vele avonture, en ondersteun deur sy Afrikaan’se en Afrikaanse span, kom ‘n paar gruwelike waarhede en dan ook onwaarhede op die lappe. Sy baas, Marina “Military” Masepo, is ook nie so onskuldig as wat sy voorkom nie, wat sorg vir meer skelmstreke as by ‘n regeringstendertoekenning.
Met vernuftige rekwisiete en ‘n spannetjie energieke akteurs word die hele Afrika vol getoer.
Sake word op ‘n spits gedryf as verskeie karakters ontbloot en ontmasker word, met verrassende resultate.
Die teks en regie is deur Gaerin Hauptfleisch, met Floyed de Vaal, Stephanie Hough, Vuyo Mgijima en Frieda van den Heever in die rolverdeling.
Moegoeman en die Afrikane is te siene tydens die Woordfees in die Klein Libertas Teater op 9 Maart om 18h00 en weer op 11 Maart om 14h00. Vir besprekings skakel (021) 8092859. Vanaf 14 tot 18 Maart is dit te siene by die Intimate Theatre in Kaapstad as deel van die Cape Town Festival.
LitNet: 09 Maart 2006
Wil jy reageer op hierdie inligtig? Stuur kommentaar na webvoet@litnet.co.za om die gesprek verder te voer op S�Net, ons interaktiewe meningsruimte.